URDHËR
Nr. 178, datë 22.6.2022

 PËR NGRITJEN, PËRBËRJEN DHE FUNKSIONIMIN E KOMISIONIT VLERËSUES PËR PLOTËSIMIN E KUSHTEVE TË LEJES UNIKE SI INVESTITOR

Në mbështesje të nenit 102, pika 4, të Kushtetutës së Republikës së Shqipërisë, dhe të pikës 13 të vendimit nr. 584, datë 28.8.2003, të Këshillit të Ministrave, “Për miratimin e rregullores së Këshillit të Ministrave”, si dhe në zbatim të pikës 2, të nenit 69, të ligjit 79/2021, “Për të huajt”, 

URDHËROJ:

1. Krijimin në Drejtorinë e Përgjithshme të Agjencisë Kombëtare të Punësimit dhe Aftësive të “Komisionit vlerësues për plotësimin e kritereve të lejes unike si i investitor”, quajtur në vijim “Komisioni Vlerësues”.
2. Komisioni Vlerësues ka këtë përbërje:
- Drejtori i përgjithshëm i Agjencisë Kombëtare të Punësimit dhe Aftësive (kryetar); 
- Një përfaqësues i Shërbimeve dhe Migracionit (anëtar);
- Një përfaqësues i Qendrës së Formimit Profesional (anëtar).
2.1 Për çdo anëtar caktohet një zëvendësues, i cili zëvendëson anëtarin kryesor në rast pamundësie të përkohshme.
2.2 Përbërja nominale e Komisionit Vlerësues, përfshirë emrat e anëtarëve zëvendësues, miratohet me urdhër të drejtorit të përgjithshëm të Agjencisë Kombëtare të Punësimit dhe Aftësive. Urdhri përditësohet sipas nevojës, por jo më shumë se një herë në vit.
3. Komisioni i Vlerësimit funksionon në mënyrë të përhershme dhe kryen detyrat e përcaktuara në këtë urdhër. 
4. Organizimi dhe koordinimi i punës bëhet nga kryetari i Komisionit Vlerësues. 
5. Mbledhja e Komisionit Vlerësues thirret nga dhe sipas rendit të ditës të përcaktuar nga kryetari i Komisionit Vlerësues. 
6. Komisioni Vlerësues, bazuar në plan-biznesin e investimit, verifikon plotësimin e këtyre kritereve: 
a) vlera e investimit miratohet me udhëzim të përbashkët të ministrit përgjegjës për çështjet e rendit dhe sigurisë publike dhe ministrit përgjegjës për financat dhe ekonominë;
b) raporti i të punësuarve të huaj/shqiptarë të jetë (1:5), raport që ruhet në bordin drejtues dhe organet e tjera drejtuese ose kontrolluese;
c) paga e shtetasve shqiptarë të mos jetë më e vogël sa paga mesatare në Republikën e Shqipërisë për këto poste të vitit pararendës;
d) aktiviteti nuk është me humbje dhe se është kryer regjistrimi dhe shlyerja e detyrimeve në organet tatimore. 
7. Kërkesa dhe ngarkimi i dokumentacionit bëhet përmes sistemit elektronik online për lejet unike. 
8. Dokumentet e nevojshme, sipas pikës 6 të këtij urdhri, duhet të jenë të përkthyera në gjuhën shqipe dhe të vërtetuara nga noteri.
9. Me përfundim të rregullt të aplikimit dhe të ngarkimit të dokumenteve, sistemi konfirmon marrjen e kërkesës. 
10. Verifikimi paraprak i dokumenteve online bëhet nga specialistët e sektorit të migracionit.

11. Në rast se dokumentacioni nuk është i plotë, brenda 4 (katër) ditëve i kthehet përgjigje shtetasit me komente për plotësim. 
12. Kur dokumentacioni është i plotë, specialisti i migracionit përgatit dhe paraqet dosjen e aplikantit te kryetari i Komisionit Vlerësues.
13. Komisioni Vlerësues, analizon plotësimin e kushteve të pikës 6 të këtij urdhri dhe plotëson procesverbalin përkatës, duke u shprehur në mënyrë shteruese (A plotësohen kushtet? Po ose Jo).
14. Nëse është e nevojshme, Komisioni Vlerësues ka të drejtë të kërkojë nga aplikanti edhe dokumente të tjera shtesë.
15. Vlerësimi për plotësimin e kushteve të lejes unike si investitor, kryhet brenda 10 (dhjetë) ditë pune nga marrja e dokumentacionit të përcaktuar në pikën 6 të këtij urdhri dhe njoftohet online. 
16. Vlerësimi i komisionit është i vlefshëm për kohëzgjatjen e planifikuar të investimit, por jo më shumë se 2 (dy) vjet, bazuar në dokumentacionin e paraqitur, kohë që nuk kanë ndryshuar kushtet për të cilat është bërë vlerësimi. 
17. Në përfundim të procesit, procesverbali së bashku me dosjen e dokumenteve referuese protokollohen.
18. Ngarkohet Drejtoria e Përgjithshme e Agjencisë Kombëtare të Punësimit dhe Aftësive për zbatimin e këtij urdhri. 
Ky urdhër hyn në fuqi menjëherë.

